CELEX ID: 32010R0127
Publication Date: 2010-02-05

Document:
KOMISIJOS REGLAMENTAS (ES) Nr. 127/2010
2010 m. vasario 5 d.
iš dalies keičiantis Reglamentą (EB) Nr. 2042/2003 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), su pakeitimais, padarytais 2009 m. spalio 21 d. Europos Parlamento ir Tarybos reglamentu (EB) Nr. 1108/2009 (2), ypač į jo 5 straipsnio 5 dalį,
kadangi:
(1)
Siekiant išlaikyti vienodai aukštą aviacijos saugos lygį Europoje, būtina keisti orlaiviams ir aviacijos produktams, dalims ir prietaisams taikomus nepertraukiamojo tinkamumo skraidyti reikalavimus ir procedūras bei šias užduotis atliekančių organizacijų ir darbuotojų patvirtinimo reikalavimus, visų pirma nustatyti sąvokos „pagrindinė verslo vieta“ apibrėžtį, paaiškinti sąvokos „oficialiai pripažintas standartas“ reikšmę, nepertraukiamąjį tinkamumą skraidyti užtikrinančioms organizacijoms suteikti teisę išduoti skrydžio leidimą, aiškiau išdėstyti oficialaus išleidimo pažymėjimo - „EASA 1 formos“ - turinį ir užtikrinti, kad nepertraukiamojo tinkamumo skraidyti veiklą vykdantys darbuotojai būtų tinkamai supažindinti su rizikos rūšimis, susijusiomis su didelių lėktuvų elektros instaliacijos vidinių sujungimų sistemomis, dėl kurių, kaip buvo nustatyta, kilo keletas avarijų ir incidentų.
(2)
Todėl Reglamentas (EB) Nr. 2042/2003 (3) turėtų būti atitinkamai iš dalies pakeistas.
(3)
Šiame reglamente numatytos priemonės grindžiamos nuomonėmis (4), kurias pagal Reglamento (EB) Nr. 216/2008 17 straipsnio 2 dalies b punktą ir 19 straipsnio 1 dalį yra pareiškusi Europos aviacijos saugos agentūra (toliau - Agentūra).
(4)
Šiame reglamente numatytos priemonės atitinka pagal Reglamento (EB) Nr. 216/2008 65 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2042/2003 iš dalies keičiamas taip:
1.
2 straipsnis papildomas m punktu:
„m) pagrindinė verslo vieta- įmonės pagrindinė buveinė arba registruotoji buveinė, kurioje vykdomos pagrindinės finansinės funkcijos ir šiame reglamente nurodytos veiklos einamoji kontrolė.“
2.
7 straipsnis papildomas 7 dalimi:
„7. Nukrypstant nuo 1 dalies:
a)
I priedo (M dalies) M.A.706 dalies k punkto nuostatos taikomos nuo 2010 m. rugsėjo 28 d.;
b)
III priedo (66 dalies) I priedėlio 7.7 punkto nuostatos taikomos nuo 2010 m. rugsėjo 28 d.;
c)
pagal I priedo (M dalies) A skyriaus F poskyrį arba II priedo (145 dalies) A skyrių patvirtintos techninės priežiūros organizacijos, išduodamos oficialius išleidimo pažymėjimus, I priedo (M dalies) II priedėlyje ir II priedo (145 dalies) I priedėlyje nustatytą pirminės laidos EASA 1 formą gali ir toliau naudoti iki 2010 m. rugsėjo 28 d.;
d)
kompetentingos institucijos Reglamento (EB) Nr. 2042/2003 I priedo (M dalies) III, V ir VI priedėliuose, II priedo (145 dalies) III priedėlyje, III priedo (66 dalies) V priedėlyje arba IV priedo (147 dalies) II priedėlyje nustatytus ankstesnės laidos pažymėjimus, kurie galiojo iki įsigalint šiam reglamentui, gali ir toliau išduoti iki 2010 m. rugsėjo 28 d.;
e)
iki įsigalint šiam reglamentui pagal I priedą (M dalį), II priedą (145 dalį), III priedą (66 dalį) arba IV priedą (147 dalį) išduoti pažymėjimai galioja tol, kol jie pakeičiami ar paskelbiami netekusiais galios.“
3.
I, II, III ir IV priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. vasario 5 d.

EuroVoc Classification:
Level 1: 100158
100154
100153
Level 2: 100237
100241
100261
100260
100232
Level 3: 4505
3641
2494
2481
1074
All Descriptors: 1074
3648
4408
4438
5235
5481
5887
831